Jelaskan Persaraan dari Putera Philip, Duke Edinburgh dalam bahasa melayu

Putera Philip bersara dari tugas diraja pada 2 Ogos 2017, bertemu dengan Royal Marines dalam penampilan terakhirnya. Baginda pada ketika itu berusia 96 tahun. Sejak 1952, baginda telah membuat 22,219 kemunculan diri secara solo. Perdana Menteri Theresa May mengucapkan terima kasih atas "perkhidmatan sepanjang hayat baginda yang luar biasa". Pada 20 November 2017, baginda menyambut ulang tahun perkahwinannya yang ke-70 dengan Ratu. Ini menjadikan baginda berdua monarki British pertama yang meraikan ulang tahun perkahwinan platinum.

Pada 3 April 2018, Philip dimasukkan ke Hospital King Edward VII untuk pembedahan pada bahagian pinggul. Ini terjadi setelah baginda tidak menghadiri misa Khamis Suci dan Ahad Easter. Pada 12 April, anakanda baginda, Puteri Anne menghabiskan kira-kira 50 minit di hospital. Baginda berkata bahawa ayahandanya berada "dalam keadaan baik". Philip dibenarkan keluar dari hospital pada hari berikutnya. Pada 19 Mei, enam minggu kemudian, baginda menghadiri majlis perkahwinan cucundanya Putera Harry dengan Meghan Markle. Baginda dapat berjalan dengan Ratu tanpa bantuan. Pada bulan Oktober, baginda menemani Ratu ke majlis perkahwinan cucunda perempuan mereka, Puteri Eugenie dan Jack Brooksbank.

Pada 17 Januari 2019, Philip yang berusia 97 tahun terlibat dalam kemalangan ketika baginda keluar ke jalan utama berhampiran Sandringham Estate. Kenyataan rasmi diraja mengatakan bahawa baginda tidak mengalami kecederaan. Seorang saksi yang datang untuk menolong baginda menjelaskan bahawa beliau harus membersihkan kesan darah dari tangan baginda. Pemandu dan penumpang kereta lain cedera dan dibawa ke hospital. Philip dimasukkan ke hospital keesokan harinya sebagai langkah berjaga-jaga. Baginda memohon maaf dan tiga minggu kemudian, baginda secara sukarela menyerahkan semula lesen memandunya. Pada 14 Februari, Perkhidmatan Pendakwaan Diraja mengumumkan bahawa pendakwaan Philip tidak akan menjadi kepentingan umum. Baginda masih dilihat memandu di kawasan persendirian dan di perkarangan Istana Windsor pada bulan April 2019.

Dari 20 hingga 24 Disember 2019, Philip tinggal di Hospital King Edward VII untuk mendapat rawatan sebagai langkah berjaga-jaga. Baginda tidak pernah kelihatan di khalayak umum sejak menghadiri majlis perkahwinan Lady Gabriella Kingston pada bulan Mei 2019. Foto Philip bersama Ratu ketika mereka mengasingkan diri di Istana Windsor semasa pandemik COVID-19 disiarkan kepada umum menjelang ulang tahun keputeraanya yang ke-99 tahun pada bulan Jun 2020. Pada bulan Julai 2020, Philip mengundurkan diri sebagai Colonel-in-Chief of The Rifles, jawatan yang dipegangnya sejak tahun 2007. Baginda digantikan oleh Duchess Cornwall.

Pada 9 Januari 2021, Philip dan Ratu menerima suntikan vaksin COVID-19 di Istana Windsor. Pada 16 Februari 2021, baginda telah dimasukkan Hospital King Edward VII sebagai langkah berjaga-jaga setelah baginda dilaporkan tidak sihat. Baginda diziarahi anakandanya, Putera Charles pada 20 Februari.Pada 1 Mac, baginda telah dipindahkan ke Hospital St Bartholomew. Pada 3 Mac, baginda berjaya menjalani prosedur untuk rawatan rapi dan pemerhatian jantungnya. Pada 5 Mac, baginda telah dipindahkan semula ke Hospital King Edward dan dibenarkan keluar dari hospital pada 16 Mac.